ಸೇಪಿಯಂಟ್‌ ಕಾಲೇಜು ಚಾಂಪಿಯನ್‌ ಮೈಸೂರು: ನಗರದ ಸೇಪಿಯಂಟ್ ಕಾಮರ್ಸ್‌ ಕಾಲೇಜು ತಂಡದವರು ಇಲ್ಲಿ ನಡೆದ ಹೊಂಬೇಗೌಡ ಸ್ಮಾರಕ ಅಂತರ ಕಾಲೇಜು ಫುಟ್‌ಬಾಲ್‌ ಟೂರ್ನಿಯಲ್ಲಿ ಚಾಂಪಿಯನ್‌ ಆದರು. ವಿ.ವಿ. ಸ್ಪೋರ್ಟ್ಸ್‌ ಪೆವಿಲಿಯನ್‌ ಮೈದಾನದಲ್ಲಿ ಶುಕ್ರವಾರ ನಡೆದ ಕೊನೆಯ ಲೀಗ್‌ ಪಂದ್ಯದಲ್ಲಿ ಸೇಪಿಯಂಟ್‌ ತಂಡ 2–0 ಗೋಲುಗಳಿಂದ ಹಾಸನದ ಸೇಂಟ್‌ ಜೋಸೆಫ್ಸ್‌ ಕಾಲೇಜು ತಂಡವನ್ನು ಮಣಿಸಿತು. ಹೇಮಂತ್‌ ಕುಮಾರ್ ಅವರು 45ನೇ ನಿಮಿಷದಲ್ಲಿ ಸೇಪಿಯಂಟ್‌ ತಂಡಕ್ಕೆ ಮುನ್ನಡೆ ತಂದಿತ್ತರೆ, ದ್ವಿಜೇಶ್‌ ಶ್ರೀಧರ್ ಅವರು 49ನೇ ನಿಮಿಷದಲ್ಲಿ ಮತ್ತೊಂದು ಗೋಲು ಗಳಿಸಿ ಗೆಲುವಿನಲ್ಲಿ ಪ್ರಮುಖ ಪಾತ್ರ ವಹಿಸಿದರು. ದಿನದ ಮತ್ತೊಂದು ಲೀಗ್‌ ಪಂದ್ಯದಲ್ಲಿ ನಗರದ ಎಂಐಸಿಎ ತಂಡ 2–0 ಗೋಲುಗಳಿಂದ ಮಂಡ್ಯದ ಪಿಇಎಸ್‌ ತಂಡವನ್ನು ಸೋಲಿಸಿತು. ಕ್ರಿತ್‌ಮನ್‌ (47ನೇ ನಿಮಿಷ) ಮತ್ತು ಕಿರಣ್ (56ನೇ ನಿ.) ಅವರು ವಿಜಯಿ ತಂಡದ ಪರ ಚೆಂಡನ್ನು ಗುರಿ ಸೇರಿಸಿದರು. ಸೇಪಿಯಂಟ್ ಮತ್ತು ಎಂಐಸಿಎ ತಂಡ ತಲಾ ಐದು ಪಾಯಿಂಟ್‌ಗಳನ್ನು ಸಂಗ್ರಹಿಸಿದವು. ಉತ್ತಮ ಗೋಲು ಸರಾಸರಿ ಆಧಾರದಲ್ಲಿ ಚಾಂಪಿಯನ್‌ಪಟ್ಟ ಸೇಪಿಯಂಟ್‌ ತಂಡಕ್ಕೆ ಒಲಿಯಿತು. ಎಂಐಸಿಎ ‘ರನ್ನರ್‌ ಅಪ್‌’ ಎನಿಸಿಕೊಂಡಿತು. ನಾಲ್ಕು ಪಾಯಿಂಟ್‌ ಗಳಿಸಿದ ಪಿಇಎಸ್ ಮೂರನೇ ಸ್ಥಾನ ಪಡೆದರೆ, ಒಂದು ಪಾಯಿಂಟ್‌ ಕಲೆಹಾಕಿದ ಸೇಂಟ್‌ ಜೋಸೆಫ್ಸ್‌ ನಾಲ್ಕನೇ ಸ್ಥಾನ ಗಳಿಸಿತು. ಸೇಪಿಯಂಟ್ ತಂಡದ ದ್ವಿಜೇಶ್‌ ಅವರು ‘ಟೂರ್ನಿಯ ಆಟಗಾರ’ ಗೌರವ ತಮ್ಮದಾಗಿಸಿಕೊಂಡರು. ಪ್ರಶಸ್ತಿ ಪ್ರದಾನ: ಸಂಜೆ ನಡೆದ ಪ್ರಶಸ್ತಿ ಪ್ರದಾನ ಸಮಾರಂಭದಲ್ಲಿ ದೈಹಿಕ ಶಿಕ್ಷಣ ಶಿಕ್ಷಕರ ಅಕಾಡೆಮಿ ಟ್ರಸ್ಟ್‌ ಅಧ್ಯಕ್ಷ ಡಾ.ಸಿ.ಕೃಷ್ಣ, ವಿ.ವಿ. ದೈಹಿಕ ಶಿಕ್ಷಣ ವಿಭಾಗದ ಪ್ರಭಾರಿ ನಿರ್ದೇಶಕ ಡಾ.ಪಿ.ಕೃಷ್ಣಯ್ಯ, ಸಂಚಾಲಕ ಡಾ.ಕೃಷ್ಣಕುಮಾರ್, ಮೈಸೂರು ಜಿಲ್ಲಾ ಫುಟ್‌ಬಾಲ್‌ ಸಂಸ್ಥೆ ಕಾರ್ಯದರ್ಶಿ ಮಂಜುನಾಥ್‌ ಪಾಲ್ಗೊಂಡಿದ್ದರು. ಪ್ರಜಾವಾಣಿ ಆ್ಯಪ್ ಇಲ್ಲಿದೆ: ಆಂಡ್ರಾಯ್ಡ್ | ಐಒಎಸ್ | ವಾಟ್ಸ್ಆ್ಯಪ್, ಎಕ್ಸ್, ಫೇಸ್‌ಬುಕ್ ಮತ್ತು ಇನ್‌ಸ್ಟಾಗ್ರಾಂನಲ್ಲಿ ಪ್ರಜಾವಾಣಿ ಫಾಲೋ ಮಾಡಿ.